CELEX: 62008TN0247
Language: lv
Date: 2008-06-20 00:00:00
Title: Lieta T-247/08: Prasība, kas celta 2008. gada 20. jūnijā — C-Content /Eiropas Kopienu Oficiālo publikāciju birojs

15.8.2008   
            
            
               LV
            
            
               Eiropas Savienības Oficiālais Vēstnesis
            
            
               C 209/62
            
         Prasība, kas celta 2008. gada 20. jūnijā — C-Content/Eiropas Kopienu Oficiālo publikāciju birojs
   (Lieta T-247/08)
   (2008/C 209/111)
   Tiesvedības valoda — angļu
   Lietas dalībnieki
   
      Prasītāja: C-Content BV, 's Hertogenbosch (Nīderlande) (pārstāvis — M. Meulenbelt, advokāts)
   
      Atbildētājs: Eiropas Kopienu Oficiālo publikāciju birojs
   Prasītājas prasījumi:
   
               —
            
            
               atzīt, ka Eiropas Kopienu Oficiālo publikāciju birojs (Publikāciju birojs) ir pārkāpis Kopienu tiesības attiecībā uz konkursiem un līgumiem, kas ir aprakstīti šajā prasības pieteikumā;
            
         
               —
            
            
               piespriest Publikāciju birojam atlīdzināt izmaksas un zaudējumus, ko cieta prasītāja, kā tas ir izklāstīts šajā prasības pieteikumā;
            
         
               —
            
            
               piespriest Publikāciju birojam atlīdzināt prasītājas tiesāšanās izdevumus.
            
         Pamati un galvenie argumenti
   Šajā lietā prasītāja ceļ prasību par ārpuslīgumisko atbildību, kas rodas no tās norādītajiem ciestajiem zaudējumiem Eiropas Kopienu Oficiālo publikāciju biroja (Publikāciju birojs) izdarīto pārkāpumu rezultātā konkrētajās konkursa procedūrās saistībā ar elektronisko publikāciju pakalpojumiem.
   Prasītāja norāda vairākus atbildības pamatus katrai apstrīdētajai konkursa procedūrai.
   Prasītāja apgalvo, ka Publikāciju birojs ir pārkāpis labas pārvaldības principu un pienākumu ievērot pienācīgu rūpību, kā arī vienlīdzīgas attieksmes, pārskatāmības un tiesiskās drošības principu:
   
               1.
            
            
               konkursā Nr. 2034 par CD-ROM, kuri ietver Oficiālā Vēstneša L un C sēriju, ražošanu un pavairošanu: piešķirot līguma parakstīšanas tiesības prasītājas konkurentam, neskatoties uz to, ka prasītāja iesniedza saimnieciski visizdevīgāko piedāvājumu; grozot pamata specifikācijas un samazinot konkursa nosacījumus konkursa procedūras laikā vai pēc veiksmīgā pretendenta atlases, nepaziņojot par to citiem pretendentiem; atsakoties veikt pienācīgu pārskatu par konkursa rezultātiem pēc tam, kad Publikāciju biroja uzmanība tika vērsta uz iebildumiem par konkursa iznākumu; neorganizējot jaunu konkursu, bet turpinot līgumu Nr. 2034, balstoties uz jau būtiski pazeminātiem standartiem;
            
         
               2.
            
            
               konkursā Nr. 6019 par elektroniskās publikācijas pakalpojumu sniegšanu, it īpaši par Oficiālā Vēstneša (S) Pielikumu pēc 10 jaunu dalībvalstu uzņemšanas: atceļot konkursu uz Regulas Nr. 1605/2002 (1) 101. panta pamata tādēļ, ka tika izpausta konfidenciāla informācija; prasītāja norāda, ka šī izpaušana nevarēja ietekmēt konkursa rezultātu, jo informācija jau bija publiski zināma un tajā laikā piedāvājumi jau bija iesniegti. Turklāt prasītāja apgalvo, ka Publikāciju birojs nenorādīja pienācīgu pamatojumu. Visbeidzot tā apgalvo, ka šī atcelšana radīja būtiskus zaudējumus prasītājai, kas bija iesniegusi visizdevīgāko piedāvājumu salīdzinājumā ar diviem pārējiem piedāvājumiem atceltā konkursa ietvaros;
            
         
               3.
            
            
               konkursā Nr. 1695 par elektroniskās publikācijas pakalpojumu sniegšanu, it īpaši par Oficiālā Vēstneša (S) Pielikumu: pagarinot Līgumu Nr. 1695, lai to grozītu. Prasītāja apgalvo, ka Publikāciju birojam nebija juridiska pamata pagarināt līgumu, vai izsniegt pilnvaru to darīt, un līdz ar to grozīt šo līgumu, nomainot apakšuzņēmēju. Prasītāja apgalvo, ka Publikāciju birojs nav nopietni pārrunājis vai izskatījis iespēju saglabāt prasītāju kā esošo galveno apakšuzņēmēju uz atlikušo laika posmu.
            
         Prasītāja apgalvo, ka tieši iepriekš minēto pārkāpumu rezultātā tā zaudēja savu Publikāciju biroja programmatūras nodrošinātājas pozīciju un tai radās ievērojamas izmaksas, kaitējums un peļņas zaudējums un tā uzskata, ka Publikāciju birojs ir atbildīgs par to atlīdzināšanu.
   
      (1)  Padomes 2002. gada 25. jūnija Regula (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (OV 2002, L 248, 1. lpp.).